Det skal ikke være muligt at gå på Facebook, Youtube eller Google, lød det i en pressemeddelelse fra handelsminister Pia Olsen Dyhr (SF) natten til søndag.

Men pressemeddelelsen viste sig at være falsk, og nu hævder en person fra hackerkollektivet Anonymous at stå bag meddelelsen.

- Vi er Anonymous, vi er imod acta og andre frihedskrænkende reguleringer af internettet - expect us, skriver en person på Twitter til den journalist på Berlingske Nyhedsbureau, der søndag morgen skrev om den falske pressemeddelelse.

- pressemeddelelsen var en troll dedikeret til @piaolsen og den generelle ekstreme politik i Danmark mod det frie internet, skriver personen, der gemmer sig bag Twitter-profilen un1m4tr1x0.

I pressemeddelelsen blev Pia Olsen Dyhr blandt andet citeret for at sige:

- Det er vandvittigt, at der kan findes sider, der i så høj grad linker til, eller indeholder ulovligt indhold. Vi har i Danmark allerede blokeret for Piratebay, så jeg kan kun se det rimelige i, at disse sider også bliver blokeret.

SFs kommunikationsafdeling kendte dog ikke noget til pressemeddelelsen, da Berlingske Nyhedsbureau kontaktede dem for at høre mere om den kontroversielle meddelelse, der var sendt ud gennem kommunikationsbureauet Presswire, og heller ikke her kendte man til meddelelsen.

- Alt tyder på at nogen på ulovlig vis har skaffet sig adgang til vores administrationsområde og derefter udsendt pressemeddelelsen via vores presseservice. Vi beklager meget, at dette kunne ske og har selvfølgelige prompte lukket for yderligere adgang, lød det efterfølgende fra Presswires daglige leder, René Hjetting.

Anonymous, der nu har taget ansvaret for den falske pressemeddelelse, er et hackerkollektiv, der kæmper mod censur og misbrug af internettet. Pia Olsen Dyhr er i aktivistkredse blevet voldsomt kritiseret, efter hun har gjort sig til fortaler for den internationale handelsaftale ACTA, der ifølge kritikere er med til at begrænse friheden på nettet og baner vejen for ekstrem regulering på nettet.